  הנדון: מענה לפנייתך לקבלת מידע בהתאם לחוק חופש המידע מתאריך 17.01.2019

א. הפחתת ריביות
1. במקרים בהם החייב טוען להיעדר יכולת כלכלית לתשלום קנס או פיצוי בהתאם לגזר-דינו, בסמכות מנהל המרכז לגביית קנסות להפעיל את שיקול דעתו, לפי סעיף 5 ג' לחוק, ולפרוס את תשלומו של החוב, "אם שוכנע כי היו סיבות סבירות לאי תשלום החוב, כולו או חלקו, במועדו, או כי קיימות נסיבות אישיות מיוחדות של החייב המצדיקות פריסה או דחיה של התשלום כאמור".
למעשה, כל בקשה לרבות בקשה של אסיר לפריסת הקנס או הפחתת הפיגורים שנוספה לו נשקלת לגופו של עניין ובנסיבותיו הקונקרטיות של החייב וכאשר מדובר בפיצוי גם בנסיבות נפגע העבירה. טענותיו השונות של החייב נשמעות ונשקלות בכובד ראש על ידי המרכז לגביית קנסות, בהתחשב במהות העבירות בגינן הורשע. 
במסגרת זו, מקום שאדם הורשע ונגזר דינו לשבת שנים ארוכות בין כותלי הכלא, כאשר לצד עונש המאסר, נגזר גם קנס ופיצוי לנפגע עבירה, שואף המרכז לגביית קנסות, בשנים האחרונות, כי הקשר עם האסיר ייווצר, במועד הסמוך לריצוי העונש, כך שיהיה סיפק בידי החייב, שהוא אסיר, לפרוע את החוב או חלקו, עוד בתקופה בה הוא שוהה בין כותלי הכלא. לאחרונה, המרכז שקד ועמל על אגרת לחייב אסיר, אשר תכליתה להציג לפני האסיר את חשיבות פירעון החוב ומציגה לפניו את זכויותיו להפחתה ולפריסת החוב ואת דרכי יצירת הקשר עם המרכז. 
2. באשר לבקשתכם לקבל מידע על מספר הבקשות להפחתת ריביות על תיקי קנס פלילי, פיצוי לנפגעי עבירה וחובות שאינם קנס פלילי אבהיר כי  אין לי אפשרות להפיק את המידע הנ"ל ממערכת הנתונים ולשם כך נדרשת הפקה מיוחדת.
עם זאת, מצרפת את הטבלה הבאה המספקת נתונים על מספר הבקשות להפחתת רביות בכלל התיקים בשנים 2016-2018:
	השנה
	מספר הבקשות שהוגשו

	2016
	20,932

	2017
	17,763

	2018
	25,110




3.  באשר למידע המבוקש הנוגע למספר הבקשות שהוגשו מפורט על פי סוגי התיקים (קנס פלילי, פיצוי לנפגעי עבירה וקנסות שאינם פלילים), סכום החוב המצטבר בתיקים בהם הוגשה בקשה להפחתה וסכום ההפחתה נדרשת הפקה מיוחדת כמפורט להלן:
	שם פריט
	כמות
	עלות ליחידה
	סה"כ עלות לפריט
	פירוט

	שעות עבודה
	20.0
	₪ 30.00
	₪ 600.00
	אפיון אופן שליפת המידע – 3 שעות 
בניית השאילתות להפקת המידע -8 שעות
עיבוד , ובדיקות לקובץ– 9 שעות



הערות:
1. לאור זאת, הנך נדרש לשלם את הסכום בסך 600 ש"ח באמצעות אתר רשות האכיפה והגבייה בכתובת: www.eca.gov.il .
1. כל עוד לא תודיע לנו על הסכמתך לשאת בעלות המשוערת הנ"ל ולא תבצע את התשלום, לא נמשיך את הטיפול בבקשה.
1. על ההחלטה כנגד האגרות המפורטות לעיל ניתן להגיש ערעור לבית משפט השלום בתוך 30 יום.
ב.  עיקולים על כספי קנטינה
ככלל, ישנם אסירים המבקשים להיכנס להסדר ושהסכומים ישולמו מחשבון הקנטינה שלהם. הם חותמים בפני שלם הכלא על אישור וזה מעביר, חודש בחודשו, את הסכומים שהוסכם עליהם (הסדרים) למרכז לגביית קנסות.  במקרים מסוימים המרכז פועל להטלת עיקולים על כספי הקנטינה של האסיר וזאת כאשר האסיר לא נכנס להסדר רצוני מול המרכז וכאשר ישנן אינדיקציות שהאסיר משתכר בכלא או שבני משפחתו מפקידים בעבורו כספים. עד כה ננקט הליך עיקול קנטינה במקרים ספורים. בכל מקרה ככל צד ג' אצלו מוטל עיקול, על השב"ס להשיב לצו עיקול לפי הדין.
לגבי מערכת ההוצאה לפועל ניתן לציין כי אין לנו מידע ביחס לעיקולים שמוטלים על כספי קנטינה מתיקי הוצאה לפועל. בכל מקרה ככל צד ג' אצלו מוטל עיקול, על השב"ס להשיב לצו עיקול לפי הדין.

בברכה,
רבקה אהרוני 
הממונה על העמדת מידע לציבור
רשות האכיפה והגבייה

